करजई ने अमेरिकी सेना को हड़काया  
करजई ने अफगान नागरिकों की जान लेने वाले मनमाने और अनावश्यक अभियानों को लेकर अमेरिकी सेना को आगाह किया है।
अफगानिस्तान के राष्ट्रपति हामिद करजई ने अफगान नागरिकों की जान लेने वाले मनमाने और अनावश्यक अभियानों को लेकर अमेरिकी सेना को आगाह किया है और कहा है कि यह उनकी अंतिम चेतावनी है। करजई ने हवाई हमले में 14 लोगों की मौत के बाद इन कड़े शब्दों का इस्तेमाल किया है। शनिवार को हेलमंड प्रांत में हुए हमले में 10 बच्चों दो महिलाओं और दो पुरुषों की मौत हो गई थी ।  अफगान राष्ट्रपति ने मौतों का उल्लेख करते हुए कहा कि इस तरह के अभियान अफगानिस्तान के बच्चों और महिलाओं के कत्लेआम के बराबर हैं ।   स्थानीय अधिकारियों ने कहा कि अमेरिकी मैरीन्स ने हेलमंड के नवजाद जिले में अपने प्रतिष्ठान पर हमला होने के बाद हवाई समर्थन मांगा। प्रांतीय प्रशासन ने एक बयान में कहा हवाई हमले में दो घरों को निशाना बनाया गया जिसमें 14 नागरिकों की मौत हो गई और छह अन्य घायल हो गए । नाटो नीत अंतरराष्ट्रीय सुरक्षा सहायता बल ने कहा है कि वह आरोपों की जांच कर रहा है । करजई के कार्यालय ने हवाई हमले की कड़ी निन्दा की और इसे बड़ी गलती करार दिया।  उनके कार्यालय ने कहा राष्ट्रपति इस संबंध में अमेरिकी सैनिकों और अमेरिकी अधिकारियों को अंतिम चेतावनी दे रहे हैं।